Ministru kabineta noteikumu projekta „Grozījumi Ministru kabineta 2012.gada 5.jūnija noteikumos Nr.387 „Kārtība, kādā Valsts kase nodrošina maksājumu pakalpojumu sniegšanu”” sākotnējās ietekmes novērtējuma ziņojums (anotācija)

|  |
| --- |
| I. Kādēļ normatīvais akts ir vajadzīgs |
| 1.  | Pamatojums | *Euro* ieviešanas kārtības likuma 30.panta pirmā daļa. un Ministra kabineta 2012.gada 27.jūnija rīkojuma Nr.282 „Par „Koncepciju par normatīvo aktu sakārtošanu saistībā ar eiro ieviešanu Latvijā”” 7.punkts. |
| 2. | Pašreizējā situācija un problēmas | Ministru kabineta 2012.gada 5.jūnija noteikumi Nr.387 "Kārtība, kādā Valsts kase nodrošina maksājumu pakalpojumu sniegšanu" (turpmāk – MK noteikumi Nr.387) paredz maksājuma rīkojumu iesniegšanu iekšzemes maksājuma veikšanai Latvijas nacionālajā valūtā, kā arī nosaka maksājumiem piemērojamo valūtas kursu – Latvijas Bankas noteikto oficiālo valūtas kursu.Lai nodrošinātu, ka pēc *euro* ieviešanas ar 2014.gada 1.janvāri izpildei Valsts kasē var iesniegt maksājuma rīkojumus un pieteikumus tikai *euro* valūtā vai citā ārvalstu valūtā, nepieciešams veikt grozījumus MK noteikumos Nr.387. Tāpat ir nepieciešamas norādīt maksājumu rīkojumiem un pieteikumiem piemēroto valūtas kursu pēc *euro* ieviešanas dienas. |
| 3.  | Saistītie politikas ietekmes novērtējumi un pētījumi | Nav veikti. |
| 4.  | Tiesiskā regulējuma mērķis un būtība | Noteikumu projekts izstrādāts kā tehniskie grozījumi, kuri nosaka Valsts kasei iesniedzamo maksājumu rīkojumu un pieteikumu veidus, tiem piemēroto valūtas kursu un maksājumu izpildei nepieciešamās valūtas pieteikšanas kārtību pēc *euro* ieviešanas ar 2014.gada 1.janvāri.Noteikumu projektā paredzēts aizstāt maksājumu izpildei piemēroto Latvijas Bankas oficiālo valūtas kursu ar Eiropas Centrālās bankas publicēto *euro* atsauces kursu, ja tāda nav, tad saskaņā ar finanšu nozares periodiskajā izdevumā *Financial times* vai tā interneta resursā publicēto attiecīgās valūtas kursu attiecībā pret *euro* (turpmāk – *euro* atsauces kurss), kas spēkā maksājuma reģistrēšanas dienas sākumā.Tā kā Eiropas Centrālā banka kārtējai darba dienai valūtas kursu nosaka tikai plkst. 15.15 pēc Latvijas laika, tad maksājumu izpildes nodrošināšanai kārtējā darba dienā paredzēts piemērot Eiropas Centrālās bankas vai finanšu nozares periodiskajā izdevumā *Financial times* iepriekšējā darba dienā noteikto *euro* atsauces kursu. Eiropas Centrālā banka *euro* atsauces kursu nenosaka sestdienās, svētdienās un 1.janvārī, Lielajā piektdienā, Lieldienās, 1.maijā, 25.decembrī un 26. decembrī. MK noteikumos Nr.387 noteiktā maksājuma rīkojumu kopsumma latos aizstāta ar kopsummu *euro* atbilstoši Latvijas Bankas noteiktajam oficiālajam *euro* maiņas kursam – 0.702804 lati par *euro*, un noapaļota uz leju līdz 700 000 *euro (ar analogu precizitāti kā sākotnējā summa latos (veseli simti tūkstoši), jo skaitliskās vērtības noapaļošana nerada negatīvu ietekmi uz valsts budžetu)*. |
| 5.  | Projekta izstrādē iesaistītās institūcijas | Projekts šo jomu neskar. |
| 6.  | Iemesli, kādēļ netika nodrošināta sabiedrības līdzdalība | Konsultācijas nav notikušas, jo noteikumu projekts nekādā veidā neierobežo un nesašaurina nevienas personu grupas vai indivīda tiesības. |
| 7.  | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Noteikumu projekts attiecas uz Valsts kases klientiem - *budžeta finansētām institūcijām, pašvaldībām, budžeta nefinansētām iestādēm, zvērinātiem tiesu izpildītājiem un kapitālsabiedrībām, kurās ieguldīta valsts vai pašvaldības kapitāla daļa*, kuri izmanto Valsts kases nodrošinātos maksājumu pakalpojumus. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

***Anotācijas III, IV, V, VI un VII sadaļa – Projekts šo jomu neskar.***

Finanšu ministrs A.Vilks

16.07.2013 14:13

524

M.Prikulis

67094291, martins.prikulis@kase.gov.lv